65 sygeplejersker er lige nu ved at overveje, om de skal fortsætte i deres stillinger. De er nemlig blevet varslet, at de hver især fremover skal tage seks weekendvagter årligt på Aalborg Univseristets Hospital Syd. 19 af sygeplejerskerne er fra Hobro. Hvis ikke de siger ja, kan de betragte sig selv som opsagte. Det skriver Dansk Sygeplejeråd i en mail til TV2 Nord. Sygeplejerskerne der kommer fra en række andre afdelinger, skal hjælpe til på mave-tarmkirurgisk sengeafsnit på Sygehus Syd, hvor det har været svært at besætte ledige stillinger. Det har sygeplejerskerne forståelse for, men de er ikke enige i beslutningen. - Problemet er, at man bruger pisk frem for gulerod. I stedet for at gøre det attraktivt, siger man, at det skal sygeplejerskerne gøre, ellers mister de deres stilling, siger Dansk Sygeplejeråds kredsforkvinde i Nordjylland, Christina Windau Hay Lund, til TV2 Nord og fortsætter: - Det er helt uforståeligt at man gør sådan i en tid, hvor man mangler sygeplejersker. Giver udfordringer i privaten Weekendvagterne i Aalborg kan potentielt skabe en del problemer for sygeplejerskerne i Hobro. De har nemlig ikke været vant til at arbejde weekender, og slet ikke i Aalborg. Derfor står nogle med problemer med transport frem og tilbage. Andre er alene med børn, og nogle har ægtefæller, der arbejder weekend. - Det er ikke fordi, vi ikke har forståelse for problemet. Men man er nødt til at gå frivillighedens vej, hvis man vil have sygeplejersker til at blive i det her system. TV2 Nord har tidligere afdækket, hvordan et stigende antal hospitalsansatte vælger at blive vikarer, så de har bedre mulighed for at vælge egne arbejdstider. TV2 Nord arbejder på at få en kommentar fra Region Nordjylland.

Referat:
1. august skal sygeplejersker fra blandt andet Hobro tage til Aalborg for at hjælpe til på en afdeling, der har svært ved at hyre nok ansatte.